ET Euroopa Liidu Teataja C 308/28

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 308/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„SLOVENSKÝ OŠTIEPOK”

EÜ NR: SK/PGI/005/0549/30.03.2006

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Úrad priemyselného vlastníctva Slovenskej republiky Aadress: Jána Švermu 43, SK-974 04 Banská Bystrica Tel: (421-48) 430 02 53 Faks: (421-48) 430 04 03 E-post: joravcova@indprop.gov.sk

2. Taotlejate rühm:

Nimi: Slovenský mliekarenský zväz Aadress: Záhradnícka 21, SK-811 07 Bratislava Tel: (421-2) 554 109 45 Faks: (421-2) 554 109 45 E-post: plankova@smz.sk Koosseis: tootjad/töötlejad ( X ) muud ( )

3. Toote liik:

Rühm 1.3 — Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Slovenský oštiepok”

4.2. Kirjeldus: „Slovenský oštiepok” on poolrasvane poolkõva juust, mis võib olla aurutatud või aurutamata ja suitsutatud või suitsutamata. Peamine koostisosa „Slovenský oštiepok” juustu tootmisel on lambapiim, lamba- ja lehmapiima segu või lehmapiim. „Slovenský oštiepok” juustu toodetakse kas salašis (väike lambakasvatus mägedes) kohapeal, kasutades traditsioonilist talutootmise meetodit, või meiereides tööstuslikul meetodil.

Juustule „Slovenský oštiepok” on iseloomulik eriline suure muna, männikäbi või ellipsi kuju, mis on kaunistatud.

Omadused

Värvus: pärast suitsutamist väljastpoolt kuldkollasest kuldpruunini, seest valgest võikollaseni.

Konsistents: tahke, kõva, veidi rabe, lõikamisel ilmnevate väikeste pragude ja õõnsustega.

Lõhn ja maitse: maitsev, meeldiv spetsiifiline juustumaitse, kergelt pikantsest hapukani, vähesoolane, suitsutamisest tuleneva tüüpilise suitsulõhnaga; ei tohi olla liiga happeline, pärmine, rasvane, seebitaoline, räästunud, roiskunud, terav, vürtsine või kibe ega muu võõra maitsega.

Koostis

sõltub kasutatud koostisosadest ja valmistamismeetodist;

kuivainesisaldus vähemalt 48 % massist;

rasvasisaldus kuivaines vähemalt 38 % massist.

Mikrobioloogilised nõuded

„Slovenský oštiepok” on poolrasvane poolkõva juust, mis võib olla aurutatud või aurutamata ja suitsutatud või suitsutamata. Seda valmistatakse Lactococcus perekonna piimhappebakteri lisamise teel, mis annab „Slovenský oštiepok” juustule tema iseloomulikud spetsiifilised omadused. See piimhappebakter on saadud slovakkia salaši lambakasvatustes valmistatud lamba toorpiimast ja lambajuustudest.

4.3. Geograafiline piirkond: Geograafiline piirkond hõlmab Slovaki Vabariigi mägise osa, mida lääne poolt piiravad Valgete Karpaatide, Považský Inoveci, Tríbeči, Vtáčniki ja Štiavnica mägede ja Krupina mägismaa läänenõlvad.

Lõunast piiravad ala Krupina ja Cerová mägismaa, Stolica mäed, Slovakkia karst ning Voloveci ja Slaneci mäed.

Idas piirdub ala Vihorlatské, Popriečini, Predhorie Beskiidide, Bukoveci mägede nõlvade ja Ukraina piiriga.

Põhjas piirdub ala Poola piiri, Laboreci, Ondava ja Ľubovňa mägismaa, Pieniny mägede, Spiš Magura, Tatrate ja Skorušina mägede, Beskiidide, Oravské Beskiidide ja Kysuce Beskiidide nõlvadega, Tšehhi Vabariigi piiriga, Turzovka mägismaaga ja Javorníky ja Valgete Karpaatide nõlvade ning Skalica piiripunktiga.

Taotlusel on riigi nimi, kuna piiritletud geograafiline piirkond moodustab üle 80 % Slovaki Vabariigi territooriumist, mille kogupindala on 49 035 km2. Olles üks väiksemaid ELi liikmesriike, on tema pindala võrdne muude liikmesriikide mõne piirkonna pindalaga. „Slovenský oštiepok” juustu valmistatakse kogu piiritletud piirkonnas ühesuguse meetodiga, karjatades sama tõugu lambaid (valahhi, parandatud valahhi ja tsigai) ja lehmi (slovakkia simmental, musta-valgekirju, friisi punane ja pinzgau) ühesuguse taimestikuga (punane aruhein, roog-aruhein, aasnurmikas ja harilik koldkaer) karjamaadel samades ilmastikutingimustes, mille tulemusena on peamise toormaterjali — lamba- ja lehmapiima — kvaliteet ühtlane.

„Slovenský oštiepok” juustu tootmine on kõnealuse piirkonnaga ajalooliselt seotud.

Kirjalikud andmed ja brõnsa vanade juustumeistrite perekonnakroonikad kinnitavad, et „Slovenský oštiepok” juustu on valmistatud alates 18. sajandi algusest.

„Slovenský oštiepok” juustu massilisele tootmisele lehmapiimast pani aluse perekond Galbavý 1921. aastal Detvas.

Tänaseni valmistakse „Slovenský oštiepok” juuste traditsioonilistes salaši lambakasvatustes ja muudes taludes, ning selle peamine koostisosa on lambatoorpiim või lamba- ja lehmatoorpiima segu.

Siiani meiereides kasutusel olevad tööstusliku tootmise meetodid töötati välja 1960. ja 1970. aastatel, kui algas ka lehmapiima kasutamine toorainena.

„Slovenský oštiepok” juustu erilisest ja erakordsest kvaliteedist annab tunnistust see, et alates 22. novembrist 1967 on nimetus „Slovenský oštiepok” registreeritud päritolunimetuste kaitse ja nende rahvusvahelise registreerimise Lissaboni kokkuleppes, Genfis asuva Ülemaailmne Intellektuaalse Omandi Organisatsiooni (WIPO) rahvusvahelises registrites ja järgmistes kahepoolsetes lepingutes: 19. jaanuari 1976. aasta leping šveitsi Konföderatsiooni ja Tšehhoslovakkia Sotsialistliku Vabariigi vahel päritolu- ja allikamärgistuste ja muude geograafiliste tähiste kohta, 18. mai 1987. aasta leping Tšehhoslovakkia Sotsialistliku Vabariigi ja Portugali Vabariigi Valitsuse vahel päritolunimetuste, päritoluandmete ja muude geograafiliste ja sarnaste tähiste kaitse kohta ning 20. jaanuari 1981. aasta leping Tšehhoslovakkia Sotsialistliku Vabariigi ja Austria Vabariigi vahel päritolunimetuste, päritoluandmete ning põllumajandus- ja tööstustoodete muude tähiste kaitse kohta.

Sel ajal oli Slovakkia osa Tšehhoslovakkiast, mis jagunes 1. jaanuaril 1993 kaheks iseseisvaks riigiks — Tšehhi Vabariigiks ja Slovaki Vabariigiks.

Sellest järeldub, et nime „Slovenský oštiepok” kasutamine ei olnud seotud riigiga, vaid see viitas konkreetsele piirkonnale, mis sai pärast 1. jaanuari 1993. aasta ajaloolisi sündmusi iseseisvaks riigiks. Kuna tegemist on nimetusega, mis oli juba kasutuses ja mis on rahvusvaheliselt registreeritud ja kaitstud, riigi tasandil kaitstud ning samuti tarbijatele üleüldiselt tuntud, on Slovaki Vabariik käesolevaga esitanud taotluse nimetuse „Slovenský oštiepok” kaitsmiseks ka Euroopa Ühenduse tasandil.

Tootmine jätkub ning looduslikud tingimused ega esialgselt piiritletud geograafiline piirkond ei ole muutunud; nüüd viitab nimetus küll iseseisvale riigile, kuid tootmistingimused ja -põhimõtted on jäänud samaks.

4.4. Päritolutõend: „Slovenský oštiepok” juustu valmistamiseks kasutatav lamba- ja lehmapiim saadakse eranditult piiritletud mägisest piirkonnast Slovaki Vabariigi territooriumil. Väiketootjad saavad lamba- ja lehmapiima oma karjalt. Meiereid ostavad lamba- ja lehmapiima neid ümbritsevatest piirkondadest.

Lamba- ja lehmapiima tootmine ja ostmine kuulub registreerimisele ja kontrollimisele. Registreerimine on kohustuslik mitte üksnes hea hügieenitava ning ohuanalüüsi ja kriitiliste kontrollpunktide ohje (HACCP) süsteemi nõuete pärast, vaid ka seetõttu, et igal tootjal on seadusest tulenev kohustus tõestada toiduainete tootmiseks kasutatava tooraine päritolu.

HACCP-süsteemi üks peamisi põhimõtteid on „Slovenský oštiepok” juustu jälgitavus, mida tuleb järgida kõikidest tootmisüksustes.

Kõik tootmisetapid toimuvad piiritletud geograafilises piirkonnas.

Toote eristamine toimub kas pakendile märgitud toote nimetuse või kuupäeva järgi, mille tootele märkimine on tootjale kohustuslik. See, et toode pärineb piiritletud geograafilisest piirkonnast, tagatakse tootmisettevõtte paiknemisega selgelt piiritletud alal, millel on lubatud toota „Slovenský oštiepok” juustu.

4.5. Tootmismeetod: „Slovenský oštiepok” juustu tootmistehnoloogia, mida kasutatakse piiritletud piirkonnas Slovaki Vabariigis, on märgatavalt edasi arenenud, võrreldes möödunud aegadega, mil tootmine toimus käsitsi salašis või kodus. Nüüd valmistatakse seda moodsate tootmisvahenditega tööstuslikes meiereides. Valmistamispõhimõtted ja traditsioonilise kvaliteedi hoidmise nõue kehtestati 1960. ja 1970. aastatel teostatud uurimistöö tulemusel.

„Slovenský oštiepok” juustu toodetakse peamiselt valahhi, parandatud valahhi ja tsigai tõugu lammastelt saadud piimast. Neid tõuge kasvatatakse ja karjatatakse kõnealuse piiritletud piirkonna mägipiirkondade mäenõlvadel.

Väiketootjad lüpsavad lehmapiima käsitsi või masinaga ja töötlevad seda vahetult pärast lüpsmist.

„Slovenský oštiepok” juustu talumajapidamises (salašis) tootmise etapid on järgmised:

kalgendamine;

vormimine;

soola lisamine;

kuivatamine, suitsutamine.

„Slovenský oštiepok” juustu tööstusliku tootmise etapid on järgmised:

pastöriseerimine;

piimhappebakterite lisamine;

kalgendamine;

kalgendi plastifitseerimine, pressimine, hapestamine;

aurutamine, vormimine;

soola lisamine, kuivatamine, suitsutamine.

Transport ja pakendamine

Jahutatud juust pakendatakse hügieenilisse toidupakendisse. Juust pakendatakse terve kerana, et säiliksid selle iseloomulik kuju ja kaunistused (mis lahtilõikamisel ja seejärel pakendamisel kaoksid) ning kvaliteet, samuti selleks, et vältida toote võltsimist ja tarbijate petmist. Kõik tootmisetapid toimuvad piiritletud geograafilises piirkonnas.

4.6. Seos piirkonnaga: „Slovenský oštiepok” on toode, mille erilised omadused sõltuvad eelkõige piima kvaliteedist, piimhappebakteri erilistest omadustest ning looduslikust mikrofloorast, mis tuleneb mullast ja klimaatilistest tingimustest, mis on omased Slovaki Vabariigi territooriumil asuvale piiritletud piirkonnale, kus lambaid kasvatatakse ja karjatatakse.

Kõige looduslikum ja tervislikum sööt on karjamaal. Kõrgmäestikes asuvad kuivad karjamaad on kõige paremad. Lambad on karjamaal aprillist oktoobri lõpuni. Piiritletud piirkonna karjamaadel kasvavad peamiselt järgmised rohttaimeliigid: punane aruhein, roog-aruhein, aasnurmikas ja harilik koldkaer. Talvel toidetakse lambaid nendest rohttaimede liikidest saadud heinaga.

Mõlemad „Slovenský oštiepok” juustu tootmiseks kasutatavad lambapiimast ja lambajuustust salaši lambakasvatustes eraldatud slovakkia piimhappebakterid on tootjatele kättesaadavad Žilina piimanduse uurimisinstituudis, kes on nende piimhappebakterite väljaarendaja ja omanik.

Lehmi karjatatakse ja toidetakse samuti peamiselt piiritletud piirkonnast saadud heina ja teraviljaga.

Geograafilise tähise „Slovenský oštiepok” registreerimise taotlus põhineb selle mainel, erakordsel olemusel, erilisel kvaliteedil, omadustel ja iseloomulikul kujul, samuti valmistajate oskustel ning sellega seotud traditsioonidel. Toote eriline kvaliteet ja omadused kanduvad edasi piima kvaliteediga, mida saadakse valahhi, parandatud valahhi ja tsigai tõugu lammastelt ning slovakkia simmentali, musta-valgekirju, friisi punase ja pinzgau tõugu lehmadelt, keda karjatatakse piiritletud piirkonna mägipiirkondade mäenõlvadel. Toote kvaliteedi määravad selle valmistajate oskused ja kogemused, millest annavad tunnistust ka toote tunnustamine ja kandmine Genfis asuva Ülemaailmne Intellektuaalse Omandi Organisatsiooni (WIPO) rahvusvahelisse registrisse 1967. aastal ning 19. jaanuari 1976. aasta leping šveitsi Konföderatsiooni ja Tšehhoslovakkia Sotsialistliku Vabariigi vahel päritolu- ja allikamärgistuste ja muude geograafiliste tähiste kohta.

„Slovenský oštiepok” juustule on iseloomulik selle eriline suure muna, männikäbi või ellipsi kuju ning konkreetse valmistamispiirkonna tavade kohaselt tehtud tüüpilised kaunistused. „Slovenský oštiepok” juustu pealispind on kõva, sile ja läikiv. Tootele annab iseloomuliku värvi, lõhna ja maitse hilisem suitsutamine. Sellist erilist tootmisviisi kasutatakse kogu piiritletud piirkonnas, kust see ka pärineb.

„Slovenský oštiepok” juustu ekspordil on oluline mõju turismile ja selle arendamisele. Slovaki Vabariigi juustud ja juustutooted ongi see, mis teeb Slovakkiast Slovakkia. Taibukam välisturist eelistab suurte reisibüroode standardpakettidele midagi erilisemat ja isikupärasemat.

Turistid on Slovaki Vabariiki alati seostanud traditsiooniliste juustutoodetega, mis on tulnud kasuks riigi mainele. „Slovenský oštiepok” ja teised juustud on üks põhjusi, miks turistid riiki tagasi tulevad ja karjasestiilis restorane ja traditsioonilisi salaši lambakasvatusi külastavad.

„Slovenský oštiepok” on alati esindatud Slovakkia linnades ja alevites korraldatavatel iga-aastastel messidel (aastalaadad).

4.7. Kontrollasutus: Kvaliteedikontrolli ja „Slovenský oštiepok” spetsifikaadiga vastavuse kontrolli teostab korrapäraselt Slovaki Vabariigi Põllumajandusministeeriumi volitusel sertifitseerimisasutus BEL/NOVAMANN International s.r.o., CERTEX, mis on akrediteeritud vastavalt EN 45 011 standardile.

4.8. Märgistus: Igal tootjal, kes valmistab piiritletud piirkonnas „Slovenský oštiepok” juustu vastavalt spetsifikaadile, on õigus kasutada toote märgistamisel, reklaamimisel ja turustamisel nimetust „Slovenský oštiepok”. Toote etiketil peab nimetus „Slovenský oštiepok” olema väljapaistval kohal koos märkega selle kohta, kas toode on valmistatud käsitsi või meiereis, ning vajaduse korral peab olema märgitud lamba- ja lehmapiima protsent.

(1) ELT L 93, 31.3.2006, lk 12.